**Festival Atmosféra v Hontianskych Nemciach začína už zajtra!**

**꘡Hontianske Nemce, 5. augusta 2021 ꘡ - Po dvojročnej pauze prichádza opäť festival Atmosféra. Lúka neďaleko Hontianskych Nemiec bude tak patriť skvelej hudbe, obohacujúcemu sprievodnému programu a hlavne - bude plná Atmosféry.**

Atmosféra v Hontianskych Nemciach je komunitným a multižánrovým festivalom. Jeho program je pravidelne prispôsobený tak, aby si tu prišli na svoje všetky vekové skupiny, ktoré naň pravidelne prichádzajú. “*Preto tu nájdete bohatý program pre deti; takisto hodnotné diskusie, skvelé koncerty a workshopy pre dospelých. To ale samozrejme nie je všetko*,” hovorí Gretka Pavlovová, hlavná organizátorka festivalu Atmosféra.

Aj napriek zníženej kapacite festivalu si organizátori dali záležať na kvalite - programu a celkového priebehu. “*Tento rok je pre nás všetkých veľmi výnimočný; festival pripravujeme po ročnej pauze, čiže aj to, čo pre nás bolo predtým automatické, je teraz veľmi vzácne. Mimoriadne sa tešíme z každého jedného umelca a diskutéra, ktorý tu prichádza, pretože spolu môžeme konečne po dvoch rokoch vytvoriť tú ozajstnú Atmosféru*,” dopĺňa Gretka Pavlovová.

**Čo čaká na návštevníkov festivalu?**

Na hlavnom stagei sa predstavia kapely ako Para, Fallgrapp, Chiki Liki Tu-a, či Le Payaco a  Katarína Máliková. Deti potešia čítačky rozprávok v podaní Braňa Jobusa, Kristíny Tormovej či Henriety Mičkovicovej. Diskutovať sa bude aj o politických a spoločenských témach - jednou z hostiek bude napríklad ministerka spravodlivosti, Mária Kolíková; iné diskusie sa budú venovať kryptomenám, biohackingu, či ženskému zdraviu. Návštevníci budú tiež môcť sledovať hviezdnatú oblohu s komentárom.

**Prehľad o účastníkoch festivalu**

Atmosféra je jeden z festivalov na Slovensku, ktoré sa konajú aj v čase pandémie. Organizátori sa nezľakli ani zníženej kapacity a pandemických opatrení. “*Zistili sme, že pripravovať festival pre 1000 a takmer 3000 ľudí je z hľadiska nákladov veľmi podobné; tento rok nám však klesla kapacita a zvýšili sa náklady s testovaním návštevníkov*,” hovorí Gretka Pavlovová, organizátorka festivalu.

Kvôli tomu, aby mali organizátori prehľad o každej osobe v areáli, pripravili v spolupráci s  Rýchlotest-Covid online registráciu pre návštevníkov. “*Pripravili sme pre nich podstránku na našom webe, odkiaľ sa - podľa toho, či sú očkovaní alebo nie - zaregistrujú na festival. Neočkovaných účastníkov povinne testujeme v mobilných odberových miestach pri vstupe na festival. Testovanie je vďaka nášmu partnerovi Vacuumlabs pre návštevníkov zadarmo*,” hovorí Gretka Pavlovová.

“*Veríme, že počasie nám bude priať, aby sme si po dvoch rokoch mohli opäť užiť Atmosféru - s primárnym ohľadom na bezpečnosť*,” uzatvára Gretka Pavlovová.

[Online registrácia je veľmi jednoduchá a návštevníkom ušetrí čas strávený na mieste - nájdu tu na tomto linku](https://festivalatmosfera.sk/registr%C3%A1cia).

[Kompletný program si môžu návštevníci pozrieť tu](https://festivalatmosfera.sk/registr%C3%A1cia).

---

Festival Atmosféra z verejných zdrojov podporili Fond na podporu umenia a Ministerstvo kultúry Slovenskej republiky.

---

**FESTIVAL ATMOSFÉRA**

6. - 8. august 2021 | Hontianske Nemce - Vinice

[WEBOVÁ STRÁNKA](https://festivalatmosfera.sk/) | [FACEBOOK](https://www.facebook.com/FestivalAtmosfera) | [INSTAGRAM](https://www.instagram.com/festival_atmosfera/)

Kontakt pre médiá:

Gretka Pavlovová, hlavná organizátorka – [gretka@festivalatmosfera.sk](mailto:gretka@festivalatmosfera.sk)